Tove Fergo (V), 2004-05-10:
Med dette forslag til folketingsbeslutning ønsker forslagsstillerne at åbne mulighed for, at folkekirken og andre trossamfund kan medvirke ved indgåelse af registreret partnerskab, og få fjernet de lovmæssige hindringer for, at trossamfund, hvis præster og andre i lignende stillinger har bemyndigelse til at foretage vielse, også kan udarbejde ritualer og foretage vielser af homoseksuelle par med samme retsvirkning som registrering i henhold til lov om registreret partnerskab.
Det er prisværdigt, at der med beslutningsforslaget ikke lægges op til, at trossamfund skal pålægges en forpligtelse til at forestå registrering af partnerskab.
Det ville, som forslagsstillerne selv er opmærksomme på, være udtryk for en meget vidtgående indblanding i forhold, der må anses for at være trossamfundenes indre anliggender.
Regeringen konstaterer, at den fremherskende opfattelse så vel i folkekirken som i andre kristne trossamfund, der virker i Danmark, er, at ægteskab og partnerskab mellem to mennesker af samme køn er væsentlig forskellige forhold, og at det ikke er muligt at ligestille ægteskab og partnerskab i den kirkelige forståelse og praksis.
Det er desuden regeringens vurdering, at der også blandt de ikkekristne trossamfund i Danmark er den fremherskende opfattelse, at ægteskab og partnerskab mellem to mennesker af samme køn er væsentlig forskellige forhold, som ikke kan sidestilles i en religiøs forståelse og praksis.
Biskopperne i den danske folkekirke udtrykte deres opfattelse af forskellen mellem ægteskab og partnerskab i en presseudtalelse den 28. oktober 1997, som blev udarbejdet efter et folkekirkeligt udvalgsarbejde om forslag om kirkelig velsignelse af registreret partnerskab.
Det hed i denne udtalelse bl.a.: »Biskopperne fastholder ægteskabet som Guds gode ordning
for livsfællesskabet mellem mand og kvinde og som ramme om familiens liv og børnenes opvækst.
Vi fastholder synet på ægteskabet, som det kommer til udtryk i de bibelske skrifter og vor kirkelige forståelse.
Dette syn på ægteskabet anfægtes ikke af, at der er mennesker, der lever i registreret partnerskab.
Det registrerede partnerskab henter ikke sin begrundelse eller identitet i ægteskabet, men i de pågældendes ønske og dermed egen ansvarlige beslutning om at ville leve deres liv i forbundethed med et menneske af samme køn.« Det bør tilføjes, at samtidig med at biskopperne med disse ord gav udtryk for, at der er væsentlige forskelle mellem ægteskab og partnerskab mellem to mennesker af samme køn, så understregede de, at de samstemmende tager afstand fra den kristelige fordømmelse af mennesker, som åbent har tilkendegivet og truffet beslutning om at leve sammen i registreret partnerskab.
Biskopperne pegede også på, at den folkelige og kirkelige debat har vist stor modstand mod en kirkelig institutionalisering af registeret partnerskab med et autoriseret ritual for velsignelse af et allerede registreret partnerskab.
Biskopperne henviste i stedet til, at den kirkelige lovgivning giver mulighed for, at en præst i folkekirken, som er villig til det, kan imødekomme et ønske om en gudstjenestelig markering af indgåelse af et registreret partnerskab.
Men som nævnt er det regeringens vurdering, at den grundholdning til ægteskab og partnerskab, som her er ekspliciteret ved biskoppernes udtalelse, i meget vid udstrækning deles af så vel de øvrige kristne trossamfund som de ikkekristne trossamfund, der virker i Danmark.
En ændring af lovgivningen, således at der bliver mulighed for, at præster eller andre i lignende stillinger kan medvirke ved indgåelse af registreret partnerskab, hvis trossamfundet ønsker det, kan derfor godt opfattes som en utidig politisk indblanding i trossamfundenes indre anliggender, så længe det ikke er trossamfundene selv, der udtrykker markante ønsker om at få åbnet for sådan en mulighed. Opfattelsen af ægteskab og partnerskab mellem to mennesker af samme køn er til dels teologisk eller trosmæssigt begrundet, uanset om man ser på det fra folkekirkelig side eller fra et andet kristent eller ikkekristent trossamfunds side.
Opfattelsen bygger til dels også på kulturelt betingede forudsætninger.
Kulturelt betingede forudsætninger er jo som bekendt altid under forandring, og der er i historien mange forskellige eksempler på, at ændringer i de kulturelt betingede forudsætninger i løbet af nogen tid har påvirket til forandring i religiøse opfattelser og religiøs praksis.
Det vil muligvis også på et tidspunkt ske med hensyn til trossamfundets holdning til praksis i forbindelse med indgåelse af registreret partnerskab.
Efter regeringens opfattelse er det imidlertid ikke sket på nuværende tidspunkt.
Regeringen ønsker derfor heller ikke på nuværende tidspunkt at medvirke til en ændring af lovgivningen som foreslået i det foreliggende beslutningsforslag.